Lipiny

Lipiny ( Lippen) su hornjołužiska wjeska w sewjeru sakskeho wokrjesa Budyšin. Słušeja wot lěta 1996 k Łazej a maja  wobydlerjow.; 

 Geografija 
Lipiny leža w hornjołužiskej holi mjez Łazom a Delnim Wujězdom, něhdźe kilometer sewjernje statneje dróhi S 108, kotraž zwjazuje wobě cyrkwinskej wsy. Hač do wotbagrowanja zapadneje połojcy wjeski wjedźeše šoseja přez same Lipiny. Susodne wsy su Tranje na juhowuchodźe, Drěwcy na juhozapadźe a Złyčin na zapadźe. Sewjerozapadnje Lipin ležeše hač do lěta 1960 wjeska Radska.

 Stawizny 
mini|left|Lipiny na hamtskej karće z lěta 1912. Markěrowany je wuchodny dźěl wsy, kotryž wotbagrowany njebu.
Prěnje historiske naspomnjenje dróhowca jako Lypen je z lěta 1375. Po statistice Arnošta Muki mějachu Lipiny we 1880tych lětach cyłkownje 235 wobydlerjow, z nich 231 Serbow a jenož štyrjo Němcy. Arnošt Černik zwěsći w lěće 1956 hišće wysoki podźěl serbskorěčneho wobydlerstwa wot 75,1 %. Ewangelscy Lipinjenjo słušeja do Łazowskeje wosady.

W lětomaj 1961/62 bu wjetša zapadna połojca Lipin za so bližacu Łazowsku jamu wottorhana, při čimž dyrbjachu so oficielnje 95 wobydlerjow přesydlić. Wot tutych wostachu jeničce štyrjo we wsy samej. Cyłkowna ličba wobydlerstwa spadny wot 222 w lěće 1950 na jenož hišće 87 w lěće 1964.

Hač do lěta 1974 běchu Lipiny samostatna gmejna, kotraž bu po wotbagrowanju połojcy wsy do Delnjeho Wujězda zagmejnowana. Při gmejnskej reformje 1996 přińdźe Delni Wujězd k Delnjošlesko-hornjołužiskeho wokrjesa a potom k Hamorskej gmejnje, mjeztym zo buchu Lipiny ze swojimi 46 wobydlerjemi do Łazowskeje gmejny přerjadowane.

 Wosobiny 
 Křesćan Kulman (1805–1869) – wučer, pedagoga a spisowaćel; 1824–31 w Lipinach
 Jan Haješ (1873–1960) – překupc, narodny prócowar w serbskej holi; rodźeny w Lipinach

 Literatura 


 Žórła 

Kategorija:Łaz
Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Sydlišćo w serbskim sydlenskim rumje
Kategorija:Biosferowy rezerwat Hornjołužiska hola a haty
Kategorija:Prěnje naspomnjenje 1375
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1974